Predkladacia správa

Ministerstvo zdravotníctva Slovenskej republiky predkladá na rokovanie vlády Slovenskej republiky materiál „Informácia o stratégii imunizácie pre nasledujúce obdobie“. 
Materiál v prvej časti informuje o plnení Národného imunizačného programu v súčasnosti vrátane prehľadu zmien v stratégii očkovania v rokoch 1998 – 2005.
Druhá časť je zameraná na stratégiu Národného imunizačného programu v najbližších rokoch a to na:
-	pokračovanie v prijatej stratégii očkovania (proti tuberkulóze, osýpkam, mumpsu, rubeole, hemofilovým invazívnym infekciám, vírusovej hepatitíde typu B, detskej obrne);
-	navrhované zmeny stratégie očkovania (proti záškrtu, tetanu a čiernemu kašľu, proti vírusovej hepatitíde typu A, meningokokovým, pneumokokovým infekciám a kliešťovému zápalu mozgu);
-	stratégiu po registrácii vakcín v Slovenskej republike (proti ovčím kiahňam, papilomavírusovým infekciám a rotavírusovým infekciám).

	Jednotlivé aktivity stratégie a taktiky imunizácie pre nasledujúce roky uvedené v druhej časti môžu byť vybrané na jednotlivé roky po všeobecnej diskusii odbornej verejnosti. I keď po odbornej stránke sú tieto aktivity akceptovateľné, nie je možné v najbližších rokoch ich finančné zabezpečenie. Preto bude potrebné hľadať finančné zdroje na prípadnú implementáciu úprav Národného imunizačného programu. 
  	Základné funkcie Národného imunizačného programu, druhy očkovania a vysoká zaočkovanosť sú garantované súčasným stavom.
	Predkladaný materiál nemá vplyv na štátny rozpočet a preto sa v súlade s bodom 2.2.10. Metodického pokynu Úradu vlády Slovenskej republiky na prípravu a predkladanie materiálov na rokovanie vlády Slovenskej republiky doložka finančných, ekonomických, environmentálnych vplyvov a vplyvov na zamestnanosť nevyhotovuje.